CELEX: C2005/171/16
Language: el
Date: 2005-07-09 00:00:00
Title: Υπόθεση C-204/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου που ασκήθηκε στις 10 Μαΐου 2005

9.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/9
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου που ασκήθηκε στις 10 Μαΐου 2005
   (Υπόθεση C-204/05)
   (2005/C 171/16)
   Γλώσσα διαδικασίας: η γαλλική
   Η Επιτροπή των Ευρωπαϊκών Κοινοτήτων, εκπροσωπούμενη από τον B. Stromsky και την F. Simonetti, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων, στις 10 Μαΐου 2005, προσφυγή κατά του Βασιλείου του Βελγίου.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να αναγνωρίσει ότι το Βασίλειο του Βελγίου, υποχρεώνοντας τους διανομείς ιατρικών συσκευών της κλάσεως 1, που είναι εγκατεστημένοι σε άλλο κράτος μέλος της Κοινότητας, να λαμβάνουν άδεια των αρχών και υποχρεώνοντας τους ιατρούς, τους ψυχολόγους, τους ασκούντες παραϊατρικά επαγγέλματα και τους κοινωνικούς λειτουργούς, στο μέτρο που συνδέονται επαγγελματικώς με ειδικευμένο κέντρο, να προμηθεύονται αποστειρωτικά υλικά από εγκεκριμένους από το βελγικό Υπουργείο Δημόσιας Υγείας, φαρμακοποιούς ή διανομείς, χονδρεμπόρους, εισαγωγείς ή κατασκευαστές, έχει παραβεί τις υποχρεώσεις που υπέχει από τα άρθρα 28 και 30 της Συνθήκης ΕΚ·
            
         
               2.
            
            
               να καταδικάσει το Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα:
   Η Επιτροπή αμφισβητεί την ισχύουσα στο Βέλγιο νομοθεσία, σύμφωνα με την οποία οι διανομείς είναι υποχρεωμένοι να διαθέτουν άδεια των αρχών όταν επιθυμούν να πωλούν αποστειρωτικό υλικό φέρον τη σήμανση CE σε ιατρούς, νοσοκόμους, ψυχολόγους, ασκούντες παραϊατρικά επαγγέλματα ή κοινωνικούς λειτουργούς. Η υποχρέωση αυτή επιβάλλεται αδιακρίτως στους εγκατεστημένους στο Βέλγιο ή σε άλλο κράτος μέλος διανομείς. Όμως, η υποχρέωση αυτή μπορεί να παρεμβάλλει εμπόδια στην πώληση αυτών των ιατρικών εξοπλισμών σ' αυτό το ειδικό κοινό μέσω των εγκατεστημένων εκτός Βελγίου διανομέων.